FÆLLES HOLDNING

af 17. maj 1999

vedtaget af Rådet på grundlag af artikel 15 i traktaten om Den Europæiske Union, om fremskridt hen imod udarbejdelsen af en retligt bindende protokol til fremme af overholdelsen af konventionen om bakteriologiske (biologiske) våben og toksinvåben (BTWC) og med henblik på en vellykket afslutning af det grundlæggende arbejde i ad hoc-gruppen inden udgangen af 1999

(1999/346/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet fastlagde den 25. juni 1996 fælles holdning 96/408/FUSP om forberedelse af den fjerde konference om konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (BTWC)(1);

(2) Rådet fastlagde den 4. marts 1998 fælles holdning 98/197/FUSP om fremskridt hen imod udarbejdelsen af en retligt bindende protokol til fremme af overholdelsen af konventionen om bakteriologiske (biologiske) våben og toksinvåben (BTWC)(2) og en forstærket indsats i ad hoc-gruppen med henblik herpå;

(3) Rådets fælles holdning 98/197/FUSP bør revideres for at bidrage til at fremme ad hoc-gruppens arbejde med henblik på at opnå betydelige fremskridt inden udgangen af 1999;

(4) det er hensigtsmæssigt at minde om det østrigske formandskabs erklæring på Den Europæiske Unions vegne af 22. december 1998 om forhandlingerne om en protokol til konventionen om bakteriologiske (biologiske) våben og toksinvåben (BTWC);

(5) det er ligeledes hensigtsmæssigt at minde om, at de deltagende stater i konventionen om bakteriologiske (biologiske) våben og toksinvåben i den sluterklæring, der blev vedtaget på fjerde revisionskonference, besluttede at styrke effektiviteten og forbedre gennemførelsen af konventionen gennem et retligt bindende instrument og udtrykte deres tilfredshed med oprettelsen af en ad hoc-gruppe, som er åben for alle de deltagende stater, med henblik på at forhandle om en protokol, der sigter mod, at dette mål opfyldes inden indledningen af femte revisionskonference, som afholdes senest i 2001 -

VEDTAGET FØLGENDE FÆLLES HOLDNING:

Artikel 1

I tråd med den beslutning, der blev vedtaget på fjerde revisionskonference, er formålet med denne fælles holdning at fremme afslutningen af forhandlingerne i ad hoc-gruppen vedrørende BTWC om en retligt bindende protokol om oprettelse af en ordning for verifikation og overholdelse, der effektivt styrker konventionen. Med henblik herpå er det af afgørende betydning at have afsluttet alle de faser, der er nødvendige for, at en særlig konference af deltagende stater kan vedtage protokollen i 2000.

Artikel 2

Det er afgørende, at alle deltagerne i forhandlingerne, foruden at afsætte den nødvendige tid til ad hoc-gruppen, arbejder intensivt med at løse de centrale problemer. Med henblik på at nå dette mål inden udgangen af 1999 vil de bestræbelser, som formanden for ad hoc-gruppen og formandskabets venner udfolder, blive støttet aktivt.

Artikel 3

Der skal tilstræbes enighed, navnlig i forhandlingerne om følgende foranstaltninger, der er både centrale og afgørende for en effektiv protokol, der kan styrke overholdelsen af BTWC:

- afgivelse af oplysninger i form af erklæringer om en række anlæg og aktiviteter af potentiel relevans i henhold til konventionen, bl.a. med henblik på at skabe større gennemsigtighed

- en effektiv opfølgning af disse erklæringer i form af besøg, på grundlag af passende mekanismer for vilkårlig udvælgelse, med henblik på at fremme gennemsigtigheden af de anlæg og aktiviteter, der er afgivet erklæring om, samt fremme erklæringernes nøjagtighed og herved sikre, at forpligtelserne til afgivelse af erklæringerne opfyldes for at fremme overholdelse af protokollen

- passende procedurer for præcisering, der om nødvendigt suppleres med aktiviteter på stedet, hvis der er tale om en uregelmæssighed, en tvetydighed eller en udeladelse i en erklæring fra en deltagende stat som gør sådanne procedurer påkrævet. Der skal også følges passende procedurer for præcisering, når der skulle have været afgivet erklæring om et anlæg, der opfylder kriterierne herfor, men dette ikke er sket

- foranstaltninger med henblik på hurtige og effektive efterforskninger i tilfælde, hvor der er bekymring for, at konventionen ikke overholdes, herunder efterforskning både på anlæg og i felten

- oprettelse af en omkostningseffektiv og uafhængig organisation med et lille permanent personale, som er i stand til effektivt at gennemføre protokollen

- bestemmelser om særlige foranstaltninger i forbindelse med protokollens artikel 7 for at fremme internationalt samarbejde og udvekslinger inden for bioteknologi. Sådanne foranstaltninger skal omfatte bistand med henblik på fremme af protokollens gennemførelse.

Artikel 4

De foranstaltninger, der træffes for at nå de i artikel 2 og 3 omhandlede mål, omfatter følgende:

- fælles holdninger under forhandlingerne, herunder efter omstændighederne også fremlæggelse af specifikke dokumenter og forslag til forelæggelse i ad hoc-gruppen, navnlig med hensyn til de centrale områder og elementer, der er omhandlet i artikel 3

- demarcher foretaget af formandskabet på de betingelser, der er fastsat i traktatens artikel 18, stk. 3 og 4, over for de deltagende stater for at tilskynde dem til at støtte målene i artikel 1, 2 og 3 ovenfor

- kontakter mellem medlemsstaternes regeringer og industrien, om nødvendigt med støtte fra Kommissionen, for at fremme forståelsen mellem repræsentanterne for europæisk industri og de repræsentanter, der deltager i ad hoc-gruppens forhandlinger.

Artikel 5

Medlemsstaterne skal fortsat arbejde for, at konventionen anvendes universelt.

Artikel 6

Denne fælles holdning træder i kraft på dagen for vedtagelsen. Den erstatter fælles holdning 98/197/FUSP.

Artikel 7

Den fælles holdning offentliggøres i EF-Tidende.

Udfærdiget i Bruxelles, den 17. maj 1999.

På Rådets vegne

J. FISCHER

Formand

(1) EFT L 168 af 6.7.1996, s. 3.

(2) EFT L 75 af 12.3.1998, s. 2.